
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел./факс 989 48 66

КОНСТАТИВЕН ПРОТОКОЛ

         Днес, 06.02.2015г., в гр. София, специализираното звено на Инспектората към Висшия съдебен съвет, в състав, определен по реда на чл. 60в, ал. 3 от Закона за съдебната власт /ЗСВ/:

ИНСПЕКТОР: …
ЕКСПЕРТ: … 


                                               
ЕКСПЕРТ: …
разгледа заявление вх. рег. № РС-14-184 от 03.04.2014г. по описа на Инспектората към ВСС, докладвано от експерт … и за да се произнесе взе предвид следното:

        Проверката е по реда на глава трета “а” „Разглеждане на заявления срещу нарушаване на правото за разглеждане и решаване на делото в разумен срок” от ЗСВ. 

        Образувана е по заявление от … с адрес: гр. ...  Заявителят твърди, че му е нарушено правото на разглеждане и решаване на НОХД № …/2007г. по описа на ОС-Благоевград в разумен срок, тъй като производството срещу него е продължило 8 години, 2 месеца и 12 дни, поради което претендира, че има право да му бъде изплатено обезщетение в размер на 10 000 лв.
 Проверяващият състав, след като проучи материалите към заявлението: декларация по чл. 60б, ал. 2 от ЗСВ и заверени копия от писмени доказателства, на 23.04.2014г. изиска НОХД № …/2009г. по описа на ОС-Благоевград. В отговор на направеното искане за предоставяне на делото за извършване на проверка по глава трета „а” от ЗСВ, на 14.05.2014г. Инспекторатът е уведомен, че НОХД № …/2009г. по описа на ОС-Благоевград към този момент е висящо, на 21.03.2014г. има подаден протест от страна на ОП-Благоевград. 
С оглед обективната невъзможност да провери делото,  по искане на проверяващия състав, с  резолюция от 12.06.2014г. главния инспектор разрешил произнасяне по заявлението в срок, надхвърлящ посочения в чл. 60д от ЗСВ.  

На 04.12.2014г. ИВСС изиска от САС НОХД № …/2009г. по описа на ОС-Благоевград. На 09.12.2014г. в Инспектората постъпи писмо, видно от което, производството по ВНОХД № …/2014г. по описа на САС не е приключило, текат срокове за обжалване на решение от 17.12.2014г. по делото, както и че делото е в наказателното деловодство на САС. 
        След проучване на делото,  проверяващият състав
  УСТАНОВИ:

       
І. По допустимостта на заявлението:
        Заявлението е подадено на 02.04.2014г. (видно от датата на пощенското клеймо) от … в качеството му на подсъдим в проверяваното производство. Последното е приключило по отношение на заявителя на 14.10.2013г., когато ОС-Благоевград прекратил наказателното производство спрямо него. 

Заявлението е подадено в предвидения от закона срок, допустимо е и следва да бъде разгледано по същество. 
ІІ. По основателността на заявлението:
        1. Досъдебно производство.
На 31.03.2005г. във ВКП постъпила справка от НСБОП-МВР относно извършена проверка за осъществен контрабанден внос на рапично масло през 1998г. от фирма ЕТ „Лъч-63-Лъчезар Петков“.
На 14.04.2005г. ВКП изпратила на ОП-Благоевград материалите от проверката на НСБОП, с указания за образуване на предварително производство срещу …, както и за вземане на делото на специален отчет. 

На 18.04.2005г. …, прокурор при ОП-Благоевград, възложила извършването на допълнителна проверка по пр. № …/2005г. по описа на ОП-Благоевград от органите на РЗ „БОП“-Благоевград, като дала конкретни указания. 

С постановление от 07.06.2005г.  прокурор … образувала предварително производство срещу … и … за престъпление по чл. 257, ал.1, пр. 1, вр. чл. 256, пр. 2 НК, вр. чл. 20 от НК, дала конкретни указания и взела делото на специален отчет. 

На 08.06.2005г. наблюдаващият прокурор изготвил предложение за възлагане на образуваното производство на НСлС по реда на чл. 172а, ал.3 и 4 от НПК. 

Предложението не било уважено и с постановление от 12.07.2005г. …, завеждащ отдел във ВКП, отменил постановление от 07.06.2005г. на ОП-Благоевград, като разпоредил допълнително събиране на данни. 
С постановление от 01.08.2005г. прокурорът и зав. отдел … отменил постановлението си от 12.07.2005г. и оставил в сила постановлението на ОП-Благоевград от 07.06.2005г. 
На 02.08.2005г. …, прокурор при ВКП, образувал предварително следствие срещу …, …, … и … за това, че в периода 01-16.09.1998г. в района на ГКПП Кулата и Митническо бюро гр. Сандански, в съучастие като съизвършители, на 7 поредни вноса, като системно са се занимавали с такава дейност, чрез използване на документи с невярно съдържание, неистински или преправени документи, са пренасяли през границата на страната стоки без знанието и разрешението на митниците, които стоки са били с производствени цели в големи размери и деянията са били извършени от две или повече лица сговорили се предварително-престъпление по чл. 242, ал.1, б. „а“, „б“,“д“, и „е“, вр. чл. 20, ал.2 и за четирите лица и срещу … и … – за престъпление по чл. 257, ал. 1, вр. чл. 256, пр. 2 от НК, вр. чл. 20, ал.2 от НК. На основание чл. 152а, ал. 1 от НПК разпоредил на ОП-Благоевград да направи искане за налагане на постоянна мярка за неотклонение (МНО) „Задържане под стража“ за лицата …, …, … и …, като лицата бъдат задържани за срок от 72 часа до представянето им пред съда. След привличане на лицата в качеството им на обвиняеми, указал на наблюдаващия прокурор да направи необходимото за налагането им на обезпечителните мерки по чл. 153а и чл. 156а от НПК и поради съществуваща връзка между деянията и извършителите обединил предварително производство № …/2005г. по описа на ВКП със сл.д. № …/2005г. по описа на ОСлС-Благоевград, пр.пр. № …/2005г. по описа на ОП-Благоевград. Възложил разследването на ОСлС-Благоевград, като го взел на „Специален отчет“ и указал да се изпълнят указанията на прокурора от ОП-Благоевград, дадени в постановлението от 07.06.2005г. Разпоредил изготвяне на план за процесуално-следствените действия от водещия разследването следовател и наблюдаващия прокурор, който да се съгласува с ВКП и определил следствието да се наблюдава от …-окръжен прокурор при ОП-Благоевград и прокурор … от ОП-Благоевград.

На 02.08.2005г. …, … и … били привлечени като обвиняеми, била им взета МНО „Задържане под стража“ за срок от 72 ч. и били разпитани в това им качество.

С постановление от 02.08.2005г. било разпоредено принудително довеждане на …. С телеграма № …/03.08.2005г. … бил обявен за общодържавно издирване. 

На 03.08.2005г. била създадена група за работа по следственото дело в състав: …-зам. директор на ОСлС-Благоевград и …-следовател при ОСлС-Благоевград. 

На 03.08.2005г. в гр. Ямбол бил разпитан … и на същата дата била назначена съдебно почеркова (графическа) експертиза за установяване в представените декларации за митническа облагаема стойност дали подписите били положени от …, …, … и ... Заключението било представено в срок. 
На 03.08.2005г. били изпратени писма до Митница Кулата за изискване от ГКПП „Промахон“-Гърция оригинали на конкретно посочени митнически декларации и до ОСлС-Ямбол за връчване на призовка на …, изпълнителен директор на „Папас-олио“ АД-Ямбол, за явяване в ОСлС-Благоевград за разпит.

На същата дата било възложено извършване на разпит на ССлС на 2-ма свидетели и на ОСС-Пловдив на 2-ма свидетели. 
На 04.08.2005г. към материалите по делото били приобщени предадени от … и … документи (споразумение, подписано между … и …, фактури и декларации за изнасяне на олио).  

На 04.08.2005г. били разпитани двама свидетели.

С постановление от 04.08.2005г. прокурор … наложила забрана на … и … да напускат пределите на Р България без разрешение на прокурор. 
В периода от 04.08.2005г. до 22.08.2005г. били иззети образци за сравнително изследване от подписа и почерка на …, …, …, … и ...
На 04.08.2005г.  … бил разпитан пред ОС-Ямбол. 
На 05.08.2005г. … бил привлечен като обвиняем, задържан за 24 часа и разпитан.
По искане на ОП-Благоевград, с протоколно определение от 05.08.2005г. по ЧНД № …/2005г. ОС-Благоевград взел МНО „Парична гаранция“ съответно в размер на 500 лв. по отношение …, 1000 лв. – за … и 2000лв.- за ... С  протоколно определение от 05.08.2005г. по ЧНД № …/2005г. ОС-Благоевград взел МНО „Парична гаранция“ в размер на 1000лв. по отношение на ...

На 08.08.2005г. прокурор … наложила забрана на … да напуска пределите на Р България без разрешение на прокурор.
На 09.08.2005г. били предадени, изисканите на 03.08.2005г., оригинални митнически документи. 

С протоколно определение от 11.08.2005г. по ВНЧД № …/2005г. САС отменил определение на ОС-Благоевград, постановено на 05.08.2005г. по НЧД № …/2005г. и вместо него взел по отношение на  обвиняемите …, … и … МНО „Подписка“. С  протоколно определение от същата дата по ВНЧД № …/2005г. САС отменил протоколно определение на ОС-Благоевград по НЧД № …/2005г. и вместо него взел по отношение на … МНО „Подписка“. 

На 11.08.2005г. били изискани справка за влизанията и излизанията от и за Р Гърция на обвиняемите и митнически декларации, от които да е видно какви суми са декларирали при излизанията и влизанията от и за Р България горепосочените лица през 1998г.

С постановление от 16.08.2005г. прокурор … дала указания на водещите разследването.

Поради отклонение на обв. … от предварителното разследване, без да уведоми по надлежния ред за това разследващия и наблюдаващия прокурор, на 17.08.2005г. следовател … изменил наложената му МНО в парична гаранция в размер на 20 000лв.
На 18.08.2005г. били разпитани …, … и от ОСС-Пловдив - П. Петров.

На 19.08.2005г. бил разпитан  …, а на 22.08.2005г.- ...  

В периода от 23.08.2005г. до 29.08.2005г. били разпитани пред съдия  4-ма свидетели. 
На 24.08.2005г. на свидетеля … му бил представен албум с фотоснимки за разпознаване на обвиняемите. Същият разпознал …  и ... 

На 01.09.2005г. била назначена икономическа експертиза, със срок 27.09.2005г. В представеното на 07.11.2005г. заключение били посочени   размера на избегнатите дължими плащания по всеки отделен внос от фирма ЕТ „Лъч-93-Лъчезар Петков“ и размера на общо избегнатите плащания към бюджета. 
На 09.09.2005. прокурор … потвърдила постановлението от 17.08.2005г. на водещия разследването за замяна на МНО на обв. … от „Подписка“ в „Парична гаранция“ в размер на 20 000лв. и оставила жалбата на адв. … без уважение.
На 09.09.2005г. водещите разследването изпратили до ОП-Благоевград материали по следственото дело за изпращане на следствена поръчка до компетентните органи на Р Гърция, отнасяща се до предоставяне на митнически документи, разпит по делегация на гръцки гражданин в качеството му на свидетел и изземване  на образци за сравнително изследване от подпис и печат, служещи като доказателства по предварителното производство.

На 10.09.2005г. …, прокурор при САП, потвърдил постановление на ОП-Благоевград от 08.08.2005г. за налагане на мярка по чл. 153а от НПК спрямо … и постановление на ОП-Благоевград от 04.08.2005г. за налагане на  забраната по чл. 153а НПК на обвиняемите … и ...
На 16.09.2005г. били възложени отделни следствени действия на НСБОП. На 04.10.2005г. била изпратена справка с изпълнени указания. 
На 19.09.2005г. били възложени следствени действия на НСБОП.

 На 04.10.2005г. административния ръководител на ОП-Благоевград удължил срока на разследване с 2 месеца, считано от 02.10.2005г.
С писмо от 07.10.2005г. НИКК-МВР върнал 2 постановления за извършване на експертизи, тъй като били изпратени от ниски ниво и поради наличието на голям обем от работа.

На 22.10.2005г. във ВКП бил получен факс с докладна записка от прокурор …, към която бил прикрепен отговор от началник сектор „Документни изследвания, фотография и фоноскопия“ в НИКК при МВР, с който било отказано изпълнение на постановена експертиза  и със съпроводително писмо от директора на НИКК проф. ...

На 25.10.2005г. била назначена съдебно-почеркова (графическа) експертиза. В представен протокол от 25.11.2005г. били посочени в кои  клетки на Единен административен документ /ЕАД/-декларация подписите били положени от ...

На 25.10.2005г. било изпратено писмо до ВКП чрез ОП-Благоевград относно липсата на отговор по изпратеното на 25.08.2005г. искане за извършване на отделни процесуално-следствени действия от компетентните органи на Р Гърция по линия на международноправната помощ между двете държави.
На 26.10.2005г. бил разпитан ...

С постановление от 26.10.2005г. прокурор … при ВКП постановил под контрола на наблюдаващия прокурор незабавно да бъде изготвено ново постановление от водещия разследването следовател, в което да се възложи на директора на НИКК да определи незабавно лице от квалифицираните експерти в повереното му централно експертно учреждение, което в едномесечен срок от получаването на постановлението на следователя да изготви експертизата. 
На 26.10.2005г. постановлението на органа на предварителното производство, заедно със съответния му сравнителен материал били занесени на ръка и предадени в НИКК. 
На 01.11.2005г. прокурор … при ВКП изпратил до компетентните съдебни власти в Р Гърция съдебна поръчка по сл. д. № …/2005г. 

В периода от 04.11.2005г. до 10.11.2005г. били разпитани 3-ма свидетели. 

На 14.11.2005г. прокурор … оставила без уважение като неоснователни исканията на … и … да им бъде разрешено да напуснат пределите на Р България.

На 30.11.2005г. била изпратена чрез ОП-Благоевград до ВКП  справка за хода на разследването по следственото дело, включително и относно неполучаване на исканите документи от МПП от Гърция. 
На 15.12.2005г. …, окръжен прокурор на ОП-Благоевград, удължил срока на разследване с 2 месеца, считано от 02.12.2005г. 

На 16.12.2005г. прокурор … оставила без уважение, като неоснователна молбата на адв. … да бъде разрешено на подзащитния й … да напусне пределите на Р България.

На 12.01.2006г. били изискани от РДВР-Благоевград, АИС „БДС“ копия от снимки, включително и на 4 обвиняеми. На 20.01.2006г. в ОСлС-Благоевград били изпратени 22 броя копия от снимки за извършване на ПСД „разпознаване на лица“.

На 16.01.2006г. водещият разследването изпратил искане чрез прокурор … до Главния прокурор, поради неполучаване на исканите документи от МПП от Гърция.

На 23.01.2006г. на свидетелите … и … им били представени албуми с фотоснимки за разпознаване на обвиняемите. … не разпознал никого, а … разпознал и 4-та обвиняеми. 
На 24.01.2006г. … бил разпитан пред ОС-Ямбол. 
На 23.02.2006г. прокурор … при САП удължил срока за разследване с 4 месеца, считано от 27.02.2006г. 

На 13.04.2006г. прокурор … оставила без уважение, като неоснователна молбата на адв. … да бъде разрешено на подзащитния й … да напусне пределите на Р България.

По искане на ОС-Благоевград, на 21.06.2006г. следственото дело било изпратено за произнасяне по молба на защитника на ...

На 26.06.2006г. …, прокурор при САП, удължил срока за разследване с 4 месеца,считано от 28.06.2006г.
На 07.07.2006г. делото било върнато на разследващите, ведно с определения на ОС-Благоевград. 
На 25.07.2006г. прокурор … оставила без уважение, като неоснователна молбата на адв. … да бъде разрешено на подзащитния му … да напусне пределите на Р България.

На 23.08.2006г. бил разпитан ...

На 31.08.2006г. в ОСлС-Благоевград постъпили от ВКП материали от частично изпълнена молба за правна помощ до компетентните съдебни власти в Р Гърция.
На 11.09.2006г. била назначена съдебно-почеркова (графическа) експертиза. Видно от протокол от 20.09.2006г., подписите-обекти на експертизата в представените инвойс фактури били положени от едно и също лице, като не били положени от … и …, не било установено дали са положени от някое от лицата …, … или …, отпечатъците от печат във фактурите не били положени с печата на фирма „DIEM S.A.”

На 21.09.2006г. била изискана информация от КАТ-СДВР за имената и адресите на собствениците на посочени товарни автомобили и ремаркета (цистерни) към месец юли-септември 1998г. На 26.10.2006г. била получена изисканата справка. 

На 02.10.2006г. били разпитани 3-ма свидетели.

На 02.10.2006г. на свидетелите … и … им били представени албуми с фотоснимки за разпознаване на обвиняемите. … разпознал …, а … не разпознал никого. 
На 05.10.2006г. бил разпитан свидетел пред съдия.  

На 17.10.2006г. постъпило писмо до ОП-Благоевград относно липса на отговор по международната поръчка.

На 15.11.2006г. бил разпитан свидетел пред съдия.  

На 17.11.2006г. била назначена допълнителна съдебно-икономическа експертиза. В представеното заключение от 05.12.2006г. бил посочен размера на укритите данъчни задължения.

На 29.11.2006г. Главния прокурор уважил искането на прокурор … и удължил срока на разследване с 8 месеца, считано от 28.10.2006г.
На 01.12.2006г. бил разпитан свидетел пред съдия.  

На 30.11.2006г. бил разпитан ... 

На 01.12.2006г. … разпознал … от представения му албум с фотоснимки за разпознаване.

На 19.12.2006г. бил разпитан свидетел пред съдия.

В периода от 01.02.2007г. до 12.02.2007г. били привлечени като обвиняеми …, …, … и … и разпитани в това им качество. (… бил привлечен на 01.02.2007г.) 

На 12.02.2007г. материалите от досъдебното производство били предявени на …, а на 13.02.2007г.- на …, … и на ... 

На 19.02.2007г. с протоколно определение от 21.12.2006г. ОС-Благоевград отменил мярката за процесуална принуда взета с постановление  от 08.08.2005г. „забрана за напускане пределите на страната“ спрямо ...
С постановление от 20.02.2007г. прокурор … се произнесла по искане на адв. …, защитник на обв. … и на адв. …, защитник на обв. …
На 26.02.2007г. материалите по делото били предявени-на … и на …
Със заключително постановление от 27.02.2007г. следовател … приключил разследването и изпратил следственото дело на ОП-Благоевград с мнение обвиняемите по делото да бъдат предадени на съд.
2. Разглеждане на НОХД № …/2007г. по описа на ОС-Благоевград

На 19.03.2007г. наблюдаващия прокурор внесъл в ОС-Благоевград обвинителен акт срещу 4-мата обвиняеми, включително срещу … за престъпление по чл. 257, ал1. пр. 1, вр. чл. 255, ал.1, пр. 2, вр. чл. 93, т. 14, пр. 2 от НК (ДВ бр. 62/1997г.) във вр. чл. 26 от НК (ДВ бр. 92/2002г.) и по чл. 257, ал.1, пр. 1, във вр. чл. 256, пр. 2, вр. чл. 93, т. 14, пр. 2 НК (ДВ бр. 62/1997г.) във вр. чл. 26 от НК (ДВ бр. 92/2002г.) 

На същата дата било образувано НОХД № …/2007г. по описа на ОС-Благоевград.
С разпореждане от 20.04.2007г. …, съдията-докладчик, насрочил делото за 06.06.2007г. 

По постъпили на 27.04.2007г. жалби от адв. …, защитник на …, с протоколно определение от 22.05.2007г. ОС-Благоевград изменил МНО взета спрямо … от „Парична гаранция“ в размер на 20 000лв. в „Подписка“, отменил наложената забрана за напускане пределите на страната на ...
На 04.06.2007г. постъпили молби от адв. … и от адв. …, защитници на … и … за отлагане на делото поради техни ангажименти по дела пред друг съд.

На 06.06.2007г. съдът отложил делото за 16.10.2007г. 

На 12.06.2007г. постъпила молба от … за отмяна на наложената му мярка „забрана за напускане пределите на страната“. С протоколно определение от 28.06.2007г. ОС-Благоевград отменил наложената забрана за напускане пределите на страната по отношение на ...

На 15.10.2007г. постъпила молба от адв. …, защитник на … и …, за отлагане на делото след 04.11.2007г., тъй като участвал в предизборна надпревара за кмет.
На 16.10.2007г. постъпила молба от … за отлагане на делото поради негово внезапно заболяване, с приложен болничен лист.
На 16.10.2007г. съдът наложил глоба на редовно призованите и неявили се свидетели и поради неявяването на …, отложил делото за 29.11.2007г.

На 27.11.2007г. постъпила молба от адв. …, защитник на … и …, за отлагане на делото поради лични и служебни причини. 
На 29.11.2007г. постъпила молба от адв. … за отлагане на делото поради служебен ангажимент по друго дело.

На 29.11.2007г. съдът отложил делото за 05.02.2008г. поради отсъствието на адв. …
На 05.02.2008г. ОС-Благоевград, поради неявяване на …, поради внезапно заболяване, отложил делото за 27.03.2008г. 

С разпореждане от 25.03.2008г. съдията-докладчик пренасрочил делото за 29.05.2008г. поради командироване на същия за периода от 26.03-28.03.2008г. за участие като лектор в семинар, организиран от НИП. 

На 29.05.2008г. съдът отложил делото за 03.07.2008г. поради заболяване на …, който бил хоспитализиран в Пирогов.
На 03.07.2008г. ОС-Благоевград прекратил съдебното производство по НОХД …/2007г. поради допуснато съществено нарушение на процесуалните правила, довело до ограничаване процесуалните права на подсъдимите и изпратил делото на ОП-Благоевград.

3. Връщане на органите на досъдебното производство

На 16.07.2008г. … при ОП-Благоевград изпратила следственото дело в ОСС-Благоевград за изпълнение указанията на ОС-Благоевград, посочени в определение от 03.07.2008г. по НОХД № …/2007г. по описа на същия.

На 04.08.2008г. Главния прокурор удължил срока за извършване на разследването с 4 месеца, считано от 30.08.2008г.
По искане на следовател … и прокурор …, със заповед от 15.09.2008г. …, директор на ОСС-Благоевград, създал следствена група в състав … и ...

На 25.09.2008г. била изискана информация от Агенция Митници относно разпределението на служителите в митница Кулата в съответните структурни звена и на кой от тях се е водил посочен номер на личен митнически печат към 1998г. Информацията била получена на 28.10.2008г.

На 26.09.2008г. от СГС постъпили документи по фирмените дела на „Дренски-ЕКС-90“ ЕООД и „Ливия-95“ ЕООД. 

На 30.09.2008г. следовател … изпратила искане  до АС-Благоевград по чл. 75, ал1, т. 1 от ДОПК-разкриване на данни, представляващи данъчна и осигурителна информация по смисъла на чл. 72 от ДОПК.
На 06.10.2008г. от ОС-Благоевград постъпили удостоверения за актуално състояние на ЕТ „Лъч-63-Лъчезар Петков“ и ЕТ „Живко Карадалиев“, а от СГС-документите по фирмено дело на „София олио“ ЕООД.

На 08.10.2008г. бил разпитан свидетел.

На 10.10.2008г. била изискана информация от ТД-НАП-София относно „Ливия-95“ ЕООД и „Дренски-ЕКС-90“ ЕООД.  
На 31.10.2008г. от Агенция Митници били изискани данни за …, служител към Митница Кулата към 1998г. 

По искане на разследващите, с протоколно определение от 03.11.2008г. по ЧАдмД …/2008г. АС-Благоевград постановил разкриване от ТД на НАП-Благоевград на данъчна информация относно сведения и факти, съдържащи се в данъчното досие на ЕТ „Лъч-63-Лъчезар Петков“ и ЕТ“ Живко Карадалиев“. С протоколно определение от 03.11.2008г. по ЧАдмД …/2008г. АС-Благоевград постановил разкриване от данъчна и осигурителна информация по отношение на „Ливиа-95“ООД и „Дренски-ЕКС-90“ЕООД.

На 05.11.2008г. били изискани документи от ТД-НАП-Благоевград. 

На 14.11.2008г. било изпратено напомнително писмо. Към 09.12.2008г. информацията все още не била предоставена, за което била уведомена прокурор ...

В периода от 14.11.2008г. до 25.11.2008г. били разпитани 5 лица.

По предложение от 18.11.2008г. на разследващите, на 08.12.2008г. Главния прокурор удължил срока за разследване с 4 месеца, считано от 03.12.2008г. 

На 26.11.2008г. бил възложен разпит на свидетели от ССлС и от ОСлС-Пловдив.

На 11.12.2008г. водещите разследването изискали документи и информация от ТД-НАП-София за ЕТ“Живко Карадалиев“, ЕТ „Лъч-63-Лъчезар Петков“. 
На 30.12.2008г. от НАП-ТД-София постъпили документи за ЕТ „Лъч-63-Лъчезар Петков“, „Ливия-95“ООД и „Дренски-ЕКС-90“ЕООД. 
На 10.01.2009г. било изпратено напомнително писмо до ТД-НАП-София относно неполучена информация относно  ЕТ“Живко Карадалиев“. На 16.01.2009г. постъпило писмо от НАП, офис „Център“, с информация, че ЕТ „Живко Карадалиев“ не било регистрирано по ЗДДС, нямало извършени ревизии по ЗДДС и нямало декларирани банкови сметки.

На 26.01.2009г. била назначена съдебно-счетоводна експертиза за анализ на дейността на ЕТ“Лъч 63-Лъчезар Петков“, ЕТ „Живко Карадалиев“, „Дренски-ЕКС-90“ ЕООД и „Ливия-95“ ЕООД. Видно от представеното на 17.02.2009г. заключение, поради липса на първичната счетоводна документация, не било възможно да се анализира дейността им.  

На 16.03.2009г. бил привлечен като обвиняем …, на 17.03.2009г. -  …, на 20.03.2009 - … и ... На съответните дати същите били разпитани в това им качество. 

На 20.03.2009г. материалите по делото били предявени на … и  …, а на 23.03.2009г. –на … и ... 

Със заключително постановление от 24.03.2009г. следователите … и … изпратили делото на ОП-Благоевград с мнение за предаване обвиняемите на съд.

4. Разглеждане на НОХД № …/2009г. по описа на ОС-Благоевград

На 14.04.2009г. прокурор … внесла за разглеждане в ОС-Благоевград обвинителен акт срещу 4-та обвиняеми, включително и срещу … и на същата дата било образувано НОХД № …/2009г. по описа на ОС-Благоевград.
С разпореждане от 12.05.2009г. …, съдията-докладчик, насрочил предварително изслушване на страните за 28.05.2009г. 

На 28.05.2009г. не се явили защитниците на подсъдимите … и … поради служебен ангажимент по дела в РС-Петрич.Съдът отложил делото за 19.06.2009г. 

На горепосочената дата с оглед становището на подсъдимите и техните защитници, ОС-Благоевград насрочил заседание по същество на 08.10.2009г.

На 08.10.2009г. не се явил ... С оглед представените данни за неговото заболяване и провеждано лечение в СБАЛНП „Св. Наум“, гр. София, съдът назначил комплексна съдебно-медицинска и психиатрична експертиза, изпълнима от вещи лица, определени от директора на същата болница, която да даде заключение какво е здравословното състояние и от какви заболявания страда …, страда ли и от психическо заболяване и с оглед неговото физическо и психическо състояние може ли правилно да възприема фактите, които имат значение за делото и да дава достоверни показания по тях, и отложил делото за 19.11.2009г. 

На 04.11.2009г. постъпило писмо от началника на IV-та психиатрична клиника при УСБАЛНП „Св. Наум“, видно от което … бил изписан на 12.10.2009г., а определението за изпълнение на експертизата било получено на 14.10.2009г., поради което същата не била изпълнена. 

На 19.11.2009г. … не се явил, по данни на защитниците му бил в УСБАЛНП „Св. Наум“. ОС-Благоевград изменил свое определение от 08.10.2009г., като определил комплексната съдебномедицинска и психиатрична експертиза да бъде изпълнена от посочени с писмо от 04.11.2009г.  вещи лица лекари при УСБАЛНП „Св. Наум“ и отложил делото за 16.12.2009г. 

На 16.12.2009г. адв. …, представил за подзащитния си … експертно становище и болничен лист. Съдът докладвал, че определението от предходното съдебно заседание за назначаване на експертиза било незабавно изпратено по факса на 19.11.2009г. Впоследствие било получено писмо от изпълнителния директор на УСБАЛНП „Св. Наум“, в което се сочело, че … бил изписан на 23.11.2009г, а определението било получено след това. Поради неявяване на … и адв. … ОС-Благоевград отложил делото за 11.02.2010г., като задължил … да се яви в дните след 04.01.2010г. в УСБАЛНП „Св. Наум“ гр. София с оглед провеждане на назначената експертиза със срок за изготвяне на заключението 25.01.2010г.

На 09.02.2010г. постъпила молба от адв. … за отлагане на делото за друга дата поради служебна ангажираност по друго дело. 

На 10.02.2010г. постъпила молба от двамата ескперти, видно от която експертното заключение било изготвено на 10.02.2010г., но поради сложността на експертната задача, същите били в невъзможност да се явят на 11.02.2010г., както и молба от адвокатите … и … за отлагане на делото за друга дата поради служебен ангажимент.

На 11.02.2010г. съдът отложил делото за 16.03.2010г. 

На 16.03.2010г. поради неявяването по обективни причини на вещите лица и на адвокатите … и …, защитници на подсъдимите … и …, съдът отложил делото за 27.04.2010г. 

На 27.04.2010г. съдът дал ход на делото, дал ход на съдебното следствие, приобщил заключението на вещите лица по изготвената комбинирана съдебнопсихиатрична и съдебно-неврологична експертиза, разпитал явилите се свидетели, прочел показанията на починал свидетел по досъдебното производство и отложил делото за 03.06.2010г. 

На 03.06.2010г. ОС-Благоевград разпитал явилите се свидетели, поради липса на съгласие от страна на защитата на … и …, оставил без уважение искането на прокурора за прочитане показанията на …, наложил глоба на неявилите се свидетели, допуснал 2 свидетели, изпратил международна съдебна поръчка до Р Гърция за призоваване на св. …, изискал документи от митническите органи и отложил делото за 08.07.2010г.  

На 08.07.2010г. съдът разпитал явилите се свидетели, приел като доказателства по делото изискани в предходното съдебно заседание документи, наложил глоба в размер на 300 лв. на редовно призованите и неявили се свидетели, като изпратил преписи от определението на ОЗ Охрана-гр. София и изискал справка от ОД на МВР относно задграничните им пътувания, изпратил запитване до МП относно изпълнението на съдебната поръчка и отложил делото за 18.11.2010г. 

С писмо от 05.11.2010г. МП уведомило ОС-Благоевград че съдебната поръчка била грешно изпратена на Р Италия. На 07.10.2010г. документите по съдебната поръчка били върнати от Генералната прокуратура на Флоренция, но тъй като Р Гърция изисквала книжата да са връчени на адресата 40 дни преди датата на съдебното заседание, съгласно посочените от нея Резерви и Декларации по ЕК за взаимопомощ по наказателно-правни въпроси от 1959г.,  министерството поискало да бъде уведомено за нови дати. 

На 18.11.2010г. съдът разпитал явилите се свидетели, приобщил заключението на вещите лица по назначените в хода на досъдебното производство графически експертизи и заключението по съдебно-счетоводната експертиза, изискал справки за актуални адреси на свидетели, изпратил отново международна съдебна поръчка за св. … и отложил делото за 24.02.2011г. 

На 06.12.2010г. МП изпратило съдебната поръчка.

На 24.02.2011г. съдът наложил глоба на … в размер на 500 лв. за неявяването му без уважителни причини в съдебното заседание и постановил принудителното му довеждане, изпратил молба до Апелативна прокуратура на гр. Атина за съдействие за установяване на актуален адрес на …, както и относно преценка на възможността същия да се яви лично в съдебно заседание, изискал от отдел „Международна правна помощ“ при МП информация дали Р Гърция се е присъединила към Конвенцията за взаимопомощ по наказателно-правни въпроси между държавите-членки на ЕС с цел проучване възможността за провеждане на разпит на свидетеля чрез видеоконферентна връзка или телефонна конференция, наложил глоби на неявилите се свидетели и отложил делото за 28.04.2011г. 

На 28.04.2011г. 
ОС-Благоевград разпитал явилите се свидетели, приобщил заключението по изготвената на досъдебното производство икономическа експертиза, отново изискал поисканата в предишното заседание информация от МП, изпратил нова съдебна поръчка до гръцките власти, като включил и молба за установяване на актуален адрес и местоживеене на посочения свидетел и за връчване на призовка за явяване в следващото съдебно заседание и отложил делото за 20.10.2011г. 

На 20.10.2011г. съдът констатирал, че съгласно получен отговор от Апелативна прокуратура-Атина, … е починал на 17.10.2009г., поради отсъствието на адвокатите …, … и … отложил делото за 10.11.2011г.

На 10.11.2011г. не се явил подсъдимия …, защитниците му и адв. …. 
ОС-Благоевград изискал справка от ОП-Пловдив дали … бил задържан във връзка с наказателно производство за престъпление, извършено на територията на обл. Пловдив, справка от ГД „ИН“ дали лицето било задържано в следствените арести или местата за изтърпяване на наказание „лишаване от свобода“ на територията на Р България и отложил за 26.01.2012г. 

На 25.01.2012г. постъпила молба от молба … за отлагане на делото поради заболяване, с приложен болничен лист.

На 26.01.2012г. съдът отложил делото за 29.03.2012г. 

На 28.03.2012г. постъпила молба от … за отлагане на делото поради участието му в друго наказателно производство пред САС.

На 29.03.2012г. ОС-Благоевгард отложил делото за 04.05.2012г. 

На 03.05.2010г. постъпила молба за отлагане на съдебното заседание от адв. … поради служебен ангажимент-явяване по бързо производство по Хагската конвенция за отвличане на деца, поради което на 04.05.2012г. съдът отложил делото за 15.06.2012г. 

На 14.06.2012г. постъпила молба от адв. …, с която уведомила съда, че била ангажирана по същото дело.

На 15.06.2012г. съдът отложил делото за 19.07.2012г. (не се явили 4-мата подсъдими и техните защитници). 

На 19.07.2012г. съдът поради неявяване на призованите свидетели и предвид изразеното несъгласие на страните за приобщаване на показанията на същите от досъдебното производство, отложил делото за 18.10.2012г. 

На 18.10.2012г. съдебното заседание било отложено за 06.12.2012г. поради отсъствието на 4 подсъдими и и някои от защитниците.

На 02.11.2012г. адв. … уведомил съда, че на датата, на която било насрочено делото имал служебен ангажимент.

С разпореждане от 23.11.2012г. съдията-докладчик пренасрочил съдебното заседание за 24.01.2013г. 

На 23.01.2013г. постъпил факс от адв. … за отлагане на делото поради заболяване, непозволяващо движението му.  

На 24.01.2013г. съдът отложил делото за 14.03.2013г.

На 07.02.2013г. адв. … уведомила съда, че подзащитния й щял отсъства от пределите на страната от 06.03.2013г.-16.03.2013г., а тя била ангажирана с участие по друго наказателно производство.

С разпореждане от 28.02.2013г. съдията-докладчик пренасрочил делото за 25.04.2013г. 

На 24.04.2013г. адв. … уведомил съда, че … не можел да присъства на насроченото съдебно заседание поради заболяване придружено с припадъци. 

На 25.04.2013г. селото било отложено за 06.06.2013г.

На 06.06.2013г. постъпила молба от адв. … за отлагане на делото поради служебен ангажимент. На тази дата поради неявяване на 4-та подсъдими и техните защитници, съдът отложил делото за 11.07.2013г., когато ОС-Благоевград разпитал свидетел и отложил делото за  23.07.2013г. 

На 23.07.2013г. … уведомил съда че бил в невъзможност да се яви поради заболяване, за което представил медицински документ. В съдебното заседание ОС-Благоевград счел, че представената медицинска бележка не отговаряла на изискванията на чл. 18, ал. 2 от НМЕ, поради което подсъдимия … не бил посочил уважителни причини за неявяването си,  и като преценил, че защитника му присъства и разкриването на обективната истина не би било затруднено, разпитал свидетел и отложил делото за 12.08.2013г. 

На 09.08.2013г. по факса била получена служебна бележка от МБАЛ „Сердика“ ЕООД гр. София, в която се сочело, че … бил постъпил по спешност за лечение. 

На 12.08.2013г. съдът изискал по факса справка относно обстоятелството дали … наистина бил постъпил в болницата, в кое отделение и с каква диагноза. Видно от постъпилия отговор, … постъпил на лечение на 09.08.2013г., на 12.08.2013г. предстояла операция, подсъдимия можел да вземе участие в съдебно заседание не по-рано от 30 дни от датата на операцията. ОС-Благоевград дал ход на делото, като счел, че видно от представената медицинска бележка здравословното състояние на … нямало да позволи участието му в съдебното производство в един продължителен период и отсъствието на този подсъдим не би довело до затрудняване разкриването на обективната истина, тъй като до този момент по делото бил събран многоброен доказателствен материал. Адвокат … помолил да бъде освободен като защитник на … С оглед на така направеното изявление на адв. … и отсъствието на адв. …, другият защитник на …, съдът отложил делото за 10.09.2013г., изпратил писмо до подсъдимия да организира защитата си и до САК като посочил, че причина за отлагане на съдебното заседание бил адв. ...

С молба от 10.09.2013г. … уведомил съда, че държи да присъства и да даде обяснения, поради което поискал съдебното заседание да бъде отложено за след 17.09.2013г. 

На 10.09.2013г. съдът отложил делото за 14.10.2013г.

На 14.10.2013г. подсъдимите … и … направили изрично искане за прекратяване на наказателното преследване срещу тях. ОС-Благоевград прекратил наказателното производство по НОХД № …/2009г. спрямо подсъдимите … и … поради изтичане на абсолютната давност по смисъла на чл. 81, ал. 3 от НК.

Протоколното определение влязло в сила 30.10.2013г. 

      При така установеното, проверяващия състав прави следните ИЗВОДИ:
1. Общ срок на продължителност на производството:

Общият срок на продължителност на наказателното производство е 8 години, 4 месеца и 23 дни, обхващащ досъдебно производство и разглеждане на делото на една съдебна инстанция.

1.1. Досъдебното производство продължило от 07.06.2005г., когато ОП-Благоевград образувала предварително производство, до 14.04.2009г., когато бил внесен за втори път обвинителен акт в ОС-Благоевград, т.е. 3 години, 10 месеца и 7 дни. От посочения период следва да се изключи времето, през което делото не е било на разположение на разследващите органи, а именно: от 19.03.2007г., когато ОП-Благоевград за първи път внесла обвинителен акт в ОС-Благоевград  до 03.07.2008г., когато ОС-Благоевград върнал производството на ОП-Благоевград (1 година, 3 месеца и 14 дни).
1.2. Пред ОС-Благоевград, делото продължило от 19.03.2007г., когато е образувано НОХД № …/2007г. по описа на същия съд, до 03.07.2008г., когато ОС-Благоевград върнал на ОП-Благоевград делото за допуснато съществено нарушение на процесуалните правила – 1 година, 3 месеца и 14 дни. 

    
1.3. Пред ОС-Благоевград, при повторното внасяне на обвинителен акт, производството продължило от 14.04.2009г. (когато е образувано НОХД № …/2009г. на ОС-Благоевград) до 30.10.2013г., когато влязло в сила определение за прекратяване на наказателното производство спрямо заявителя -4 години, 6 месеца и 16 дни.

     
2. Периодът от време, който следва да се вземе предвид при преценка разумността на срока на разглеждане и решаване на наказателното производство, започва да тече от 02.08.2005г., датата на която … е бил привлечен в качеството на обвиняем, тъй като според трайната практика на ЕСПЧ начален момент за отчитане продължителността на производството е не датата на неговото образуване, а датата, на която на лицето е повдигнато обвинение, тъй като от тогава могат да бъдат ограничени правата му на гражданин. 

Следователно, периодът, който подлежи на разглеждане с оглед преценка на разумността на срока на разглеждане и решаване на делото спрямо заявителя е 8 години, 2 месеца и 28 дни.

3. Разумната продължителност на производството следва да се преценява с оглед на обстоятелствата по случая и въз основа на установените в практиката на ЕСПЧ критерии, в частност сложността на делото, поведението на жалбоподателя и поведението на компетентните власти (Пелисие и Саси срещу Франция; Портингтон срещу Гърция; Педерсън и Баадсгард срещу Дания и други). 

     3.1. По отношение на първия критерий - фактическа и правна сложност на случая: 

Предмет на делото са престъпления по чл. 257, ал1. пр. 1, вр. чл. 255, ал.1, пр. 2, вр. чл. 93, т. 14, пр. 2 от НК (ДВ бр. 62/1997г.) във вр. чл. 26 от НК (ДВ бр. 92/2002г.) и по чл. 257, ал.1, пр. 1, във вр. чл. 256, пр. 2, вр. чл. 93, т. 14, пр. 2 НК (ДВ бр. 62/1997г.) във вр. чл. 26 от НК (ДВ бр. 92/2002г.). Производството се е водило срещу 4 лица, разпитани са 15 свидетели от различни райони на страната, повечето от които пред съд (3-ма от свидетелите са гръцки граждани, обстоятелство наложило многократно използване на механизмите на международната правна помощ по наказателни дела), извършени са разпознавания, назначени са 7 експертизи, изискващи специални знания в разнообразни области. В този смисъл, случаят е с известна сложност от фактическа и правна страна.

Въпреки това, сложността на казуса сама по себе си не може да обясни цялата продължителност на производството и последната се явява прекомерна. 
      3.2. Във връзка с втория критерий - поведението на заявителя:

Заявителят с поведението си не е допринесъл за общата продължителност на делото в досъдебната му фаза. Същият винаги се е явявал пред разследващия орган. Що се отнася до разглеждането на производството от съдилищата, и 2-та защитници на … не се явили в първото съдебно заседание по НОХД № …/2007г.  пред ОС-Благоевград поради служебни ангажименти по други дела. По същото дело, насроченото за 05.02.2008г. съдебно заседание било отложено поради заболяване на …, а на 29.05.2008г. – заседанието било отложено поради хоспитализацията на заявителя. По НОХД № …/2000г.  пред ОС-Благоевград, насроченото за 28.05.2009г. предварително изслушване на страните било отложено поради служебен ангажимент и на 2-та защитници на …, 3 поредни съдебни заседания (08.10.2009г., 19.11.2009г., 16.12.2009г.). били отложени поради заболяване на … (последното и поради отсъствието на адв. …). На 24.02.2011г. съдебното заседание било отложено поради неявяването на …, на 25.04.2013г. –поради заболяване на заявителя, на 12.08.2013г. - поради изявлението на адв. …, че желае да бъде освободен като защитник на … и отсъствието на другия му защитник, на 10.09.2013г. – поради постъпила молба от … с изрично изявление, че държи да присъства в съдебното заседание. Тези забавяния от около 1 година и 5 месеца не се считат за забавяния, за които държавата отговаря пряко ( около 7 месеца по НОХД № …/2007г.  пред ОС-Благоевград и около 10 месеца по НОХД № …/2000г.  пред ОС-Благоевград). 
       3.3. С оглед на третия критерий - поведението на органите на досъдебното и съдебното производство:

       3.3.1. Забавяния, причинени от органите на досъдебното производство: 

По време на разследването, процесуално-следствените действия са провеждани ритмично. Органите на досъдебното производство биха могли да бъдат държани отговорни единствено за причинено забавяне, вследствие на допуснати процесуални нарушения, довели до връщане на делото от ОС-Благоевград, а оттам и до забавяне на производството с около 9 месеца (от 03.07.2008., когато ОС-Благоевград върнал делото на ОП-Благоевград до 14.04.2009г., на която дата ОП-Благоевград внесла повторно обвинителен акт),  необходими за отстраняването им. 

Следва да се отбележи, че във фазата на досъдебното производство делото е изпращано многократно до окръжен и апелативен съд –Благоевград поради многобройните обжалвания относно МНО от страна на подсъдимите, за което време разследващите органи не следва да бъдат държани отговорни. Конкретните забавяния трудно биха могли да бъдат определени, тъй като в кориците на делото липсват данни, удостоверяващи точните дати, на които последното е изпращано, съответно връщано на разследващите органи. 
         3.3.2. Забавяния, причинени от съда: 
При разглеждането на НОХД № …/2007г. по описа на ОС-Благоевград, съдът не е изпълнил своевременно задълженията си по чл.248, ал. 2, т. 3 от НПК да провери за допуснати на досъдебното производство отстраними съществени нарушения на процесуалните правила, с което е причинена забава с около 1 година и 3 месеца.

При разглеждането на НОХД № …/2009 г. по описа на ОС-Благоевград, съдът многократно е отлагал делото по различни причини: многобройни молби от защитниците на подсъдимите за отлагане на делото, заболяване на някой от подсъдимите или техните защитници, неявяване на редовно призовани свидетели, използване на механизмите на международната правна помощ по наказателни дела във връзка с призоваването на свидетел-гръцки гражданин.  Следва да се посочи, че съдът е използвал в достатъчна степен възможните дисциплиниращи средства спрямо редовно призованите, но неявили се свидетели, за да избегне нови отлагания на делото (налагане на глоби, принудително довеждане), но въпреки това общата продължителност на разглеждане на делото от ОС-Благоевград е 4 години, 6 месеца и 16 дни.

С тези си действия и бездействия органите на досъдебното производство и съдът са забавили делото, което е довело и до неговото прекратяване поради изтекла давност за наказателно преследване. 

С оглед на гореизложеното, проверяващия състав счита, че продължителността наказателното производство е довела до нарушение на разумния срок при протичането на делото. 

На осн. чл. 60д от ЗСВ настоящият констативен протокол заедно със заявлението и всички постъпили към него документи, следва да се изпратят на министъра на правосъдието.
      Копие от констативния протокол следва да остане в Инспектората към ВСС.

ИНСПЕКТОР:

